J. Burian, poslanec: (2003-09-09):
Vzhľadom na to, že už moji predrečníci dosť podrobne prezentovali pozitíva, negatíva a vlastne porovnávali koncepciu daňovej reformy, celkovej daňovej reformy, nechcem sa sústreďovať na problematiku, ktorá tu už bola prerokúvaná. Sústredím sa na hlavný motív, o ktorom som hovoril. Ak tento motív má priniesť zlepšenie ekonomiky, hospodársky rast Slovenskej republiky, musíme sa zamyslieť nad tým, či len rovná daň alebo zníženie dane zabezpečí tento ekonomický rast a naštartuje potenciál slovenskej ekonomiky. Musím povedať, že slovenská ekonomika je zaujímavá z pohľadu investorov nie preto, že my vytvárame alebo sme a budeme dávať takúto 19-percentnú daň, rovnú daň. Myslím si, že práveže tu je skôr to, že Slovenská republika bola poddimenzovaná v oblasti zahraničných investícií a bola poddimenzovaná a je poddimenzovaná v oblasti lacnej pracovnej sily. Faktom je, že táto vláda a myslím si, že celý parlament si musí dať základnú otázku, či existuje národohospodárska stratégia, ktorá by následne s týmito 19 percentami dane z príjmu a rovnou daňou prispela k oživeniu tejto ekonomiky. Myslím si, že tí, ktorí naštartovali ekonomický rast povedzme v už spomínanom Írsku, dávali si túto otázku ako prvoradú a druhoradý problém bol ten, akým spôsobom postaviť daňovú výhodnosť tohto teritória na to, aby sme prilákali zahraničných investorov, ktorí nebudú uvažovať len o špekulácii alebo špekulatívnom charaktere, ale o priamych investíciách, ktoré budú rozhodujúce pre rast hrubého domáceho produktu Slovenskej republiky. Sústredím sa na dve oblasti, a to je prvá vec, čo som spomínal, národohospodárska stratégia. Musím povedať, že je to veľmi dôležitý ukazovateľ vzhľadom na to, že na Slovensku existovali aj nulové dane, existovali tým, že boli daňovo zvýhodnené subjekty, ktoré investovali nad určitú výšku objemu peňazí. Vzhľadom na to, že keď uvažujeme o tom, že tu bola nulová daň a investície boli tak podhodnotené, ako sú dnes podhodnotené, musíme zvažovať, či len proklamované dnešné zníženie dane z príjmov právnických osôb na 19 percent bude tým hlavným mottom pre zahraničných investorov, ktorí by sem mali prísť vzhľadom na to, že Slovensko vytvorilo takúto väčšiu daňovú výhodnosť. Musím ešte upozorniť, že Maďarská republika má 18 percent, takže treba zvažovať, či aj táto úroveň 19 percent bez stratégie, bez doslova, ja by som povedal, prezentácie Slovenska ako zaujímavej krajiny na investovanie, vytvorenia, dá sa povedať, personálneho a systémového riešenia cez spoločnosti, ktoré by zastupovali a propagovali Slovensko, bez stratégie, ktorá by mala filozofiu a opodstatnenie aj v programovom vyhlásení a v lákaní investorov do segmentu, ktorý je teda s väčšou pridanou hodnotou o sofistikovaných výrobách, aj tie technológie a tak ďalej, myslím si, že dnes bez takýchto impulzov bude dosť ťažko uvažovať o tom, že to bude mať taký prielomný charakter alebo taký pozitívny charakter, ako myslím si, že vláda uvažuje alebo bolo deklarované v optimistických predstavách návrhu tejto daňovej reformy. Druhú oblasť, chcem povedať, že nedá sa odtrhnúť tento zákon dane z príjmov, nedá sa odtrhnúť od ďalších daní, ktoré priamo súvisia, a v druhej oblasti by som sa chcel sústrediť na to, že ak sa hovorí o fiškálnej politike a uvažuje sa o, by som povedal, najväčšej záťaži na  strednú vrstvu, vychádzame z toho, že ak vláda nechce zažiť podobné, by som povedal, fiasko vo zvyšovaní spotrebných daní, ako to bolo k 1. 7. 2003, musí veľmi zvážiť to, že tlak na nepriame dane, čo je správny, či bude to pozitívum v dani z pridanej hodnoty také, aby sa zase nemuseli upravovať spotrebné dane alebo následné iné dane, ktoré by mali vyrovnávať schodok verejných financií. Schodok verejných financií, ktorý ambiciózne vláda predstavila ako 3,9 percenta, schodok verejných financií z hrubého domáceho produktu, čo je teda podľa môjho názoru veľmi ambiciózny, a otázka, aby to, čo si tu teraz napĺňame, alebo to, čo je tu prezentované v zákone o dani z príjmov, aby boli aj premietnuté v zlepšení ekonomiky a zlepšení príjmov do štátneho rozpočtu, lebo iba škrtaním výdavkov na sociálnu oblasť a zvyšovaním nepriamych daní, teda na oblasti, ktoré, by som povedal, nie sú na podporu  investovania, nebude ten efekt, o ktorom si myslím, že táto vláda očakáva. Ďakujem. (Potlesk.)